সমরজিৎ সিংহ

বাংলা বারো বিষ্ণুপ্রিয়া মণিপুরী দ্বিয় ঠারেউ সিদ্ধহস্ত কবি গিরক সমরজিৎ সিংহর জরম ত্রিপুরা রাজ্যর আগরতলাৎ, ১২জানুয়ারি ১৯৫৫ খ্রীস্টাব্দৎ। ত্রিপুরা রাজ্য সরকারর পত্রিকা ত্রিপুরা চে'র সম্পাদক পদফামে আসিল নিয়াম দিন পেয়া। অতার পিসেদে ইমার ঠারে এবাকা  বুলিয়া পত্রিকা আহান ফঙকরেসিল ৷ 

সত্তর দশকেত্ত গিরকে আসাম বারো কলিকাতার লিটল ম্যাগাজিনে বাংলা ঠারে কবিতা ইকারিয়া নাঙ করলো। পশ্চিমবঙ্গর 'কৃত্তিবাস' নাঙর নাঙজাদা পত্রিকা আহানর প্রকাশনার লগে যুক্ত আসিল ৷ বাংলা ঠারে গিরকর ইকরা "মাধবীলতা" কাব্যগ্রন্থ উহান পশ্চিমবঙ্গৎ সময় আহানাৎ ব্যাপক সাড়া বেলাসিল। বাংলা ঠারে প্রকাশিত আরাক কাব্যগ্রন্থ আহান অইলতা ‘গোধূলি রচিত’ ।  

বিষ্ণুপ্রিয়া মণিপুরী ঠারে গিরকর ইকরা কবিতা, য়ারি বারো প্রবণ্ধ উতা  বিষ্ণুপ্রিয়া মণিপুরী সাহিত্যর অমুল্য সম্পদ। গিরকে তার নিজস্ব নির্লিপ্ত ভঙ্গিমালো আধুনিক ব্যক্তিরূপর বিতরেদে কবিতার মারেঙহাসরে দরানি চার। এতাবাদে গিরকে ইমার ঠারে নানান প্রবন্ধ ইকরেসে ৷ গদ্যসাহিত্যৎ গিরক ডাঙর অবদানহান বিষ্ণুপ্রিয়া মণিপুরি ঠারর উপন্যাস 'পলাঙ আগর সালে' ৷ উপন্যাস এহান ত্রিপুরা চে' পত্রিকাৎ ধারাবাহিকভাবে ফঙসিল ৷

 ওয়েব মিলাপ 
সমরজিৎ সিংহর কবিতা কতহান

কবি সমরজিৎ সিংহর সাক্ষাৎকার আহান
থাক:বিষ্ণুপ্রিয়া মণিপুরী সাহিত্যিক